  Виталий Пронин Толон удмурт нылпиослы сӥзем «Кизили» журналлэн вордӥськем нуналыз вал. Солы тырмиз 25 арес. Юбилее лыктӥзы шаермылэн пӧртэм ёросъёсысьтыз дышетӥсьёс, нылпи садын ужасьёс. «Кизилилы» ӟеч кылъёссэс вераны дыртӥзы Башкириысь, Венгриысь куноос. Кык час куспын «Кизилилы» кӧня шуныт кылъёс чузъяськизы - лыдъяны ӧй вормы. Шаерысьтымы нациосын ужан политикая министр Владимир Завалин ӝот-ӝот вераменыз лӧпкытӥз: шуг-секытъёсты кылдӥзы ке, одно ик юртто, пе. Культурая, печатья но иворъёсъя министрлэн воштӥсез Сергей Васильев «Кизилиез» ӵошатӥз марӟанэн. Огез гинэ, шуэ, уг тырмы: асьтэ сярысь тросгес но ӵемгес калыклы верано. «Кизили» котькытын мед чузъяськоз - школаын, библиотекаын, нылпи садын, магазинын, ульчаын. «Удмурт кенеш» огазеяськонлэн вице-президентэз Татьяна Ишматова умоен лыдъяз созэ: редакциын ужасьёс, журналэз поттэм сяна, ас творчествозы бордын тыршо, «Шунды» огазеяськонэн ӟеч кусып возё.Кыл курытэк ӧз чидалэ покчиосын ужасьёс но. Пичи Пурга ёросысь Уча черкогуртысь Татьяна Клабукова кык «Кизили» басьтэ. Одӥгзэ вандылӥсько, пӧртэм темаосъя папкаос лэсьтӥсько, пе. Нош мукетсэ нылпиослы возьматъясько, соослэсь лыдӟиськон мылкыдзэс ӝутыны йӧндырисько.Дэри ёросысь Шор Пӧсьтол школаысь Надежда Кабанова серекъяса мадиз дышетскисезлэсь вераськемзэ. Пиёк «Мурзилкаез» кельшытымтэ - «Кизилилы» синмаськем. Нырысетӥяз, пе, лыдӟиськонэз трос, нош кыкетӥез - «самый раз»: бадӟым суредъёсыз но, векчи гожъямъёсыз но тырмыт.Ужрадлэн кыкетӥ люкетаз сӥлы каризы журналэн мыло-кыдо эшъяськисьёсты, конкурсын вормисьёсты. Мастер-классъёсын сэрттӥзы-пертчизы пӧртэм ужпумъёсты: пичиосты суредаськон дуннее кыскон, «Кизили» журналысь текстъёсты урокъёсын уже кутон но мукет. Озьы «Кизили» пуштроссэ, вылтуссэ узырмытэ, эшъёссэ уноятэ азьланяз эшшо но югытгес ворекъян понна.Ольга Корепанова.  